b"\n_START_ARTICLE_\nFerran Soldevila i Zubiburu\n_START_SECTION_\nBiografia\n_START_PARAGRAPH_\nFou fill de Carles Soldevila i Boixader i de Merc\xc3\xa8 Zubiburu i Betancourt, ambd\xc3\xb3s de Barcelona. Fou germ\xc3\xa0 de l'escriptor Carles Soldevila, a difer\xc3\xa8ncia del qual Ferran es va dedicar fonamentalment a la historiografia, tot i que tamb\xc3\xa9 va escriure obres de teatre, de poesia i una novel\xc2\xb7la in\xc3\xa8dita. Fou membre de l'Institut d'Estudis Catalans i de l'Acad\xc3\xa8mia de Bones Lletres de Barcelona. Deixeble d'Antoni Rubi\xc3\xb3 i Lluch, es doctor\xc3\xa0 a Madrid el 1922 (amb Men\xc3\xa9ndez Pidal), i el mateix any entr\xc3\xa0 al cos de bibliotecaris i arxivers. Va exercir la seva professi\xc3\xb3 primer a Ma\xc3\xb3 i m\xc3\xa9s tard a Logro\xc3\xb1o. Entre 1924 i 1928 va ser un assidu col\xc2\xb7laborador de la Revista de Catalunya. El 1926 es va traslladar a Liverpool com a lector de literatures hisp\xc3\xa0niques. El 1928, ja de tornada, va ser nomenat professor d'hist\xc3\xb2ria de Catalunya a l'Escola de Bibliotec\xc3\xa0ries._NEWLINE_La seva Hist\xc3\xb2ria de Catalunya escrita entre 1934 i 1935 amb l'enc\xc3\xa0rrec de Francesc Camb\xc3\xb3 de sintetitzar els episodis m\xc3\xa9s destacats de la hist\xc3\xb2ria del pa\xc3\xads, Joan Fuster va afirmar-ne que era la millor visi\xc3\xb3 de conjunt del passat catal\xc3\xa0 que s'hagi escrit. L'obra va ser publicada en tres volums entre 1934 i 1935. Va ser reeditada i actualitzada el 1962._NEWLINE_El 1931 va treballar a l'Arxiu de la Corona d'Arag\xc3\xb3 i m\xc3\xa9s tard a la Biblioteca Universit\xc3\xa0ria. Durant la Guerra civil espanyola va seguir impartint classes a la Universitat, on era professor d'hist\xc3\xb2ria. En acabar la guerra es va exiliar i va residir a Fran\xc3\xa7a del 1939 fins al 1943. Al seu retorn, es va fer c\xc3\xa0rrec de la c\xc3\xa0tedra d'hist\xc3\xb2ria de Catalunya als Estudis Universitaris Catalans. El 1952 va publicar la Hist\xc3\xb2ria d'Espanya, obra en vuit volums. Va escriure un important conjunt d'obres, especialment sobre l'Edat mitjana de Catalunya. Va dirigir les col\xc2\xb7leccions Un segle de vida catalana i Episodis de la Hist\xc3\xb2ria.\n_START_SECTION_\nFons personal\n_START_PARAGRAPH_\nEl seu fons personal es conserva a l'Arxiu Nacional de Catalunya. El fons cont\xc3\xa9 la documentaci\xc3\xb3 generada i rebuda per Ferran Soldevila; documentaci\xc3\xb3 personal i familiar, documentaci\xc3\xb3 produ\xc3\xafda en funci\xc3\xb3 de la seva activitat professional com a historiador i com a escriptor, correspond\xc3\xa8ncia i documentaci\xc3\xb3 sobre el productor del fons. Del conjunt de documentaci\xc3\xb3, destaquen, especialment, els manuscrits originals, els esborranys, els textos mecanoscrits, els articles period\xc3\xadstics, el material de treball i les llibretes d'anotacions de l'autor, que testimonien la seva obra liter\xc3\xa0ria i hist\xc3\xb2rica. Tamb\xc3\xa9 cal destacar, la correspond\xc3\xa8ncia rebuda per Ferran Soldevila, tant pel seu volum com per l'inter\xc3\xa8s de les cartes originals procedents de nombrosos corresponsals destacats del moment."